 **REPUBLIKA HRVATSKA**

 **BRODSKO-POSAVSKA ŽUPANIJA**

 **ŽUPAN**

KLASA:402-07/23-01/17

URBROJ: 2178-04-01/04-23-6

Slavonski Brod, 29. rujna 2023.

Na temelju članka 48. Zakona o lokalnoj i područnoj (regionalnoj) samoupravi („Narodne novine”, br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19 i 144/20), članka 56. Statuta Brodsko-posavske županije („Službeni vjesnik Brodsko-posavske županije“, br. 10/09, 19/10, 2/13 i 15/13 – pročišćeni tekst, 4/18, 5/20 i 7/21), članka 15. Programa dodjele potpora male vrijednosti poduzetnicima Brodsko-posavske županije u 2023. godini, a sukladno Projektu dodjele potpore male vrijednosti poduzetnicima Brodsko-posavske županije za pojedinačne nastupe na sajmovima i manifestacijama u zemlji i inozemstvu u vezi s poduzetništvom i obrtništvom u 2023. godini i Projektu dodjele potpore male vrijednosti poduzetnicima Brodsko-posavske županije za organizaciju sajmova i manifestacija u Brodsko-posavskoj županiji u vezi s poduzetništvom i obrtništvom u 2023. godini („Službeni vjesnik Brodsko-posavske županije“, br. 8/23 i 22/23) župan Brodsko-posavske županije donosi

**ODLUKU**

**o raspisivanju Javnog poziva za dodjelu potpora male vrijednosti poduzetnicima Brodsko-posavske županije za pojedinačne nastupe na sajmovima i manifestacijama i za organizaciju sajmova i manifestacija u Brodsko-posavskoj županiji u vezi s poduzetništvom i obrtništvom u 2023. godini**

**Članak 1.**

Raspisuje se Javni poziv za dodjelu potpora temeljem Programa dodjele potpora male vrijednosti poduzetnicima Brodsko-posavske županije u 2023. godini - Projekt dodjele potpore male vrijednosti poduzetnicima Brodsko-posavske županije za pojedinačne nastupe na sajmovima i manifestacijama u zemlji i inozemstvu u vezi s poduzetništvom i obrtništvom u 2023. godini i Projekt dodjele potpore male vrijednosti poduzetnicima Brodsko-posavske županije za organizaciju sajmova i manifestacija u Brodsko-posavskoj županiji u vezi s poduzetništvom i obrtništvom u 2023. godini (u daljnjem tekstu: javni poziv).

Tekst javnog poziva je sastavni dio ove Odluke.

**Članak 2.**

Ciljane skupine korisnika: mikro, mali i srednji subjekti malog gospodarstva (obrti i trgovačka društva) definirani Zakonom o poticanju razvoja malog gospodarstva („Narodne novine“, broj 29/02, 63/07, 53/12, 56/13 i 121/16).

**Članak 3.**

Javni poziv će se objaviti 29. rujna 2023. godine na službenim mrežnim (web) stranicama Brodsko-posavske županije (www.bpz.hr).

Javni poziv će biti otvoren do 15. studenog 2023. godine.

**Članak 4.**

Predmet javnog poziva je sljedeći:

* dodjela potpora male vrijednosti poduzetnicima Brodsko-posavske županije za pojedinačne nastupe na sajmovima i manifestacijama u zemlji i inozemstvu u vezi s poduzetništvom i obrtništvom u 2023. godini, a iste se dodjeljuju za troškove zakupa izložbenog prostora, za troškove uređenja i opremanja izložbenog prostora te za troškove izrade pisanog/tiskanog promidžbenog materijala i proizvoda direktno vezanih uz nastup na sajmu;
* dodjela potpore male vrijednosti poduzetnicima Brodsko-posavske županije za organizaciju sajmova i manifestacija u Brodsko-posavskoj županiji u vezi s poduzetništvom i obrtništvom u 2023. godini, a ista se dodjeljuju za troškove zakupa prostora za potrebe održavanje sajma, za troškove uređenja i opremanja prostora za održavanje sajma, za troškove najma opreme (audio i vizualna tehnika, pozornica, šator i dr.), za troškove promocije sajma (izrada promidžbenih materijala o sajmu, izrada web stranice sajma, medijsko oglašavanje sajma – oglašavanje u tisku, na radiju, vanjsko oglašavanje – plakati/billboard i sl., online oglašavanje) te za druge opravdane troškove koji su u neposrednoj vezi s organizacijom sajma ili manifestacije.

**Članak 5.**

Sredstva za provođenje ove Odluke u ukupnom iznosu od 33.300,00 eura planirana su u Proračunu Brodsko-posavske županije za 2023. godinu, Razdjelu 011 Upravnog odjela za gospodarstvo i poljoprivredu, Program: Promidžba i razvoj gospodarstva, Aktivnost A300001 Sajmovi i manifestacije, Pozicija R3626-1 Subvencije - sufinanciranje nastupa poduzetnika na sajmovima u zemlji i inozemstvu - 20.000,00 eura, Pozicija R4474 Subvencije - sufinanciranje organiziranja manifestacija – 13.300,00 eura.

**Članak 6.**

Ova Odluka stupa na snagu danom donošenja i objavit će se na službenim mrežnim (web) stranicama Brodsko-posavske županije (www.bpz.hr).

**ŽUPAN**

**dr.sc. Danijel Marušić, dr. med. vet.**